Meeste SA kinders word hiér en deur dié persoon vermoorArgieffoto Jong kinders sterf meestal aan die hand van hul eie ma’s. Só sê Chris Jones, verbonde aan die Eenheid vir Morele Leierskap by die Fakulteit Teologie aan die Universiteit Stellenbosch (US). Jones sê in die vaktydskrif HTS Theological Studies die meerderheid van moorde in die eerste kategorie op kinders van jonger as een jaar, kinders tussen een en nege jaar en dan kinders tussen tien en 17 jaar oud, word deur ma’s gepleeg. Dit word gedoen deur ma’s wat bloot hul babas weggooi of hul kinders noodlottig beseer. “Die belangrikste bydraende faktore tot moorde in hierdie ouderdomsgroep het te make met die ma se geestesgesondheid,” verduidelik Jones. Dit sluit nageboortedepressie, swak of gebrekkige ouervaardighede veral by baie jong ma’s, asook ’n gebrek aan ondersteuning, hetsy finansieel of emosioneel, vir nuwe ma’s in. Dié bevindinge is onlangs gemaak deur ŉ navorsingskomitee bestaande uit Jones en ander akademici van die US, en die Universiteite van Kaapstad en Wes-Kaapland. Die komitee het onder meer die hoofoorsake van kindermoorde in die Wes-Kaap ondersoek en is juis op die been gebring nadat die Kaapstadse Traumasentrum vir Slagoffers van Geweld en Marteling die Wes-Kaapse regering genader het om die vlaag van kindermoorde in veral 2017 en 2018 in die provinsie te ondersoek. Die komitee het bevind dat meer kinders in die Wes-Kaap vermoor word as in enige ander provinsie in Suid-Afrika. Polisiestatistiek toon dat in 2017 en 2018 alleen 279 kinders in dié provinsie vermoor is. Volgens Jones dra verskeie sleutelfaktore egter by tot kindermoorde onder kinders tussen die ouderdomme van een en nege jaar. Die faktore sluit in wanfunksionele gesinne asook ’n kultuur van geweld wat deur geestesgesondheidversteurings, dwelm- en alkoholmisbruik, swak verhoudings en gebrekkige hanteringsvaardighede in gesinne. “Die meeste van hierdie bydraende faktore is ook op kindermoorde op kinders tussen tien en 17 jaar van toepassing, maar die volgende is ook beduidend: die kind se eie risiko-optrede en geestesgesondheid, byvoorbeeld deelname aan bendes, misdaad, misbruik van verslawende middels en skoolverlating.”